LIETUVOS BANKO VALDYBA

NUTARIMAS

DĖL LICENCIJŲ IR LEIDIMŲ PAGAL LIETUVOS RESPUBLIKOS FINANSINIŲ PRIEMONIŲ RINKŲ ĮSTATYMĄ IŠDAVIMO TVARKOS APRAŠO PATVIRTINIMO

2018 m. birželio 20 d. Nr. 03-114

Vilnius

Vadovaudamasi Lietuvos Respublikos Lietuvos banko įstatymo 11 straipsnio 1 dalies 7 punktu, Lietuvos Respublikos finansinių priemonių rinkų įstatymo 9 straipsnio 3 dalimi, 20 straipsnio 1 punktu, 49 straipsnio 12 dalimi, 58 straipsnio 3 dalimi, 79 straipsnio 1 dalimi ir 82 straipsnio 6 dalimi, Lietuvos banko valdyba n u t a r i a:

1. Patvirtinti Licencijų ir leidimų pagal Lietuvos Respublikos finansinių priemonių rinkų įstatymą išdavimo tvarkos aprašą (pridedama).

2. Pripažinti netekusiu galios Lietuvos banko valdybos 2012 m. gruodžio 13 d. nutarimą Nr. 03-263 „Dėl Finansų maklerio įmonių licencijų išdavimo taisyklių patvirtinimo“ su visais jo pakeitimais ir papildymais.

3. Nustatyti, kad šis nutarimas įsigalioja 2018 m. liepos 1 d.

Valdybos pirmininkas	Vitas Vasiliauskas

PATVIRTINTA

Lietuvos banko valdybos

2018 m. birželio 20 d. nutarimu Nr. 03-114

LICENCIJŲ IR LEIDIMŲ PAGAL LIETUVOS RESPUBLIKOS FINANSINIŲ PRIEMONIŲ RINKŲ ĮSTATYMĄ IŠDAVIMO TVARKOS APRAŠAS

I SKYRIUS

BENDROSIOS NUOSTATOS

1. Licencijų ir leidimų pagal Lietuvos Respublikos finansinių priemonių rinkų įstatymą išdavimo tvarkos aprašas (toliau – Aprašas) reglamentuoja pagal Lietuvos Respublikos finansinių priemonių rinkų įstatymą (toliau – Įstatymas) veikiančių (veiksiančių) finansų maklerio įmonių, reguliuojamos rinkos, informacijos apie sandorius paslaugų teikėjų licencijų išdavimo, finansų maklerio įmonės reorganizavimo sąlygų, finansų maklerio įmonės priklausomų tarpininkų įrašymo į Viešąjį priklausomų tarpininkų sąrašą, kredito įstaigos pasirengimo teikti investicines paslaugas įvertinimo, leidimo trečiosios šalies įmonei verstis filialo veikla išdavimo bei vadovų skyrimo tvarką ir sąlygas.

2. Apraše vartojamos sąvokos:

2.1. įsigijimo anketa – Pranešimo apie siūlomą įsigijimą anketa, patvirtinta Lietuvos banko valdybos 2017 m. rugsėjo 12 d. nutarimu Nr. 03-138 „Dėl Pranešimo apie Lietuvos banko prižiūrimų finansų rinkos dalyvių kvalifikuotosios įstatinio kapitalo ir (arba) balsavimo teisių dalies įsigijimą ir perleidimą teikimo taisyklių patvirtinimo“;

2.2. vadovo anketa – Lietuvos banko prižiūrimo finansų rinkos dalyvio vadovo ir pagrindines funkcijas atliekančio asmens anketa, patvirtinta Lietuvos banko valdybos 2013 m. lapkričio 14 d. nutarimu Nr. 03-181 „Dėl Lietuvos banko prižiūrimų finansų rinkos dalyvių vadovų ir pagrindines funkcijas atliekančių asmenų vertinimo nuostatų patvirtinimo“;

2.3. kitos Apraše vartojamos sąvokos suprantamos taip, kaip jos apibrėžtos Įstatyme.

3. Pagal Aprašą Lietuvos bankui teikiamiems dokumentams taikomos Bendrųjų Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir leidimų išdavimo taisyklės, patvirtintos Lietuvos banko valdybos 2004 m. gegužės 6 d. nutarimu Nr. 58 „Dėl Bendrųjų Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir leidimų išdavimo taisyklių patvirtinimo“.

II SKYRIUS

PRAŠYMAS IŠDUOTI FINANSŲ MAKLERIO ĮMONĖS LICENCIJĄ IR KARTU PATEIKTINI DOKUMENTAI

4. Įmonė, siekdama gauti finansų maklerio įmonės licenciją, Lietuvos bankui turi pateikti:

4.1. Aprašo 1 priede nustatytos formos prašymą išduoti finansų maklerio įmonės licenciją;

4.2. informaciją ir dokumentus, nustatytus 2016 m. liepos 14 d. Komisijos deleguotojo reglamento (ES) Nr. 2017/1943, kuriuo Europos Parlamento ir Tarybos direktyva 2014/65/ES papildoma investicinių įmonių veiklos leidimo suteikimo informacijos ir reikalavimų techniniais reguliavimo standartais (OL 2017 L 276, p. 4) (toliau – Reglamentas Nr. 2017/1943), 1–6 straipsniuose;

4.3. 2014 m. balandžio 16 d. Komisijos įgyvendinimo reglamente (ES) Nr. 680/2014, kuriuo pagal Europos Parlamento ir Tarybos reglamentą (ES) Nr. 575/2013 nustatomi įstaigų priežiūros ataskaitų teikimo techniniai įgyvendinimo standartai (OL 2014 L 191, p. 1), nurodytas ataskaitas, sudarytas šio reglamento nustatyta tvarka (toliau – Kapitalo pakankamumo ataskaita);

4.4. dokumentą, patvirtinantį, kad sumokėta valstybės rinkliava už finansų maklerio įmonės licencijos išdavimą.

5. Reglamento Nr. 2017/1943/ 3 straipsnio b dalyje nurodyta informacija pateikiama akcininko užpildytoje įsigijimo anketoje kartu su prie šios anketos pridedamais dokumentais.

6. Reglamento Nr. 2017/1943 4 straipsnio a dalyje ir 6 straipsnio c dalies i punkte nurodyta informacija ir informacija apie atitikties pareigūną pateikiama vadovo (atitikties pareigūno) užpildytoje vadovo anketoje kartu su prie šios anketos pridedamais dokumentais.

III SKYRIUS

PRAŠYMO IŠDUOTI FINANSŲ MAKLERIO ĮMONĖS LICENCIJĄ NAGRINĖJIMAS IR SPRENDIMO PRIĖMIMAS

7. Licencija finansų maklerio įmonėms išduodama per Įstatymo 6 straipsnio 4 dalyje nustatytą terminą.

8. Lietuvos bankas turi teisę paprašyti papildomų dokumentų ar jų patikslinimo, tokiu atveju prašymo nagrinėjimo terminas skaičiuojamas nuo paskutinių dokumentų ir (arba) duomenų pateikimo Lietuvos bankui dienos.

9. Jei prašymo nagrinėjimo metu pasikeičia prašyme ar kituose pateiktuose dokumentuose nurodyti duomenys, prašymą pateikęs asmuo pasikeitusius duomenis privalo Lietuvos bankui pateikti ne vėliau kaip per 5 darbo dienas nuo jų pasikeitimo dienos.

10. Lietuvos bankas išduoda šias finansų maklerio įmonės licencijas:

10.1. A kategorijos licenciją finansų maklerio įmonėms, nurodytoms Įstatymo 14 straipsnio 2 dalyje, suteikiančią teisę teikti vieną, kelias ar visas Įstatymo 3 straipsnio 26 dalyje nurodytas investicines paslaugas;

10.2. B kategorijos licenciją finansų maklerio įmonėms, nurodytoms Įstatymo 14 straipsnio 3 dalyje, suteikiančią teisę teikti vieną ar kelias Įstatymo 3 straipsnio 26 dalies 1, 2, 4, 5 ir 7 punktuose nurodytas investicines paslaugas ir saugoti klientų pinigus arba finansines priemones;

10.3. C kategorijos licenciją finansų maklerio įmonėms, nurodytoms Įstatymo 14 straipsnio 4 dalyje, suteikiančią teisę teikti vieną ar kelias Įstatymo 3 straipsnio 26 dalies 1, 4, 5 ir 7 punktuose nurodytas investicines paslaugas ir nesuteikiančią teisės saugoti klientų pinigus arba finansines priemones;

10.4. D kategorijos licenciją finansų maklerio įmonėms, nurodytoms Įstatymo 14 straipsnio 6 dalyje, suteikiančią teisę teikti vieną ar kelias Įstatymo 3 straipsnio 26 dalies 1, 2, 4 ir 5 punktuose nurodytas investicines paslaugas ir nesuteikiančią teisės teikti Įstatymo 3 straipsnio 45 dalies 1 punkte nurodytą papildomą paslaugą ir saugoti klientų pinigus ar finansines priemones ir dėl šios priežasties finansų maklerio įmonei negalint jokiais atvejais įsiskolinti savo klientams;

10.5. E kategorijos licenciją finansų maklerio įmonėms, nurodytoms Įstatymo 14 straipsnio 7 dalyje, suteikiančią teisę teikti tokias investicines paslaugas ir tokios apimties (įskaitant apribojimus), kaip nustatyta Aprašo 10.4 papunktyje, kai finansų maklerio įmonė vykdo draudimo ir (arba) perdraudimo veiklą Draudimo įstatymo nustatyta tvarka.

11. Finansų maklerio įmonė, turinti B kategorijos licenciją ir teikianti Įstatymo 3 straipsnio 26 dalies 2 punkte nurodytą investicinę paslaugą, gali savo sąskaita turėti finansinių priemonių ir teikti Įstatymo 26 dalies 3 punkte nurodytą investicinę paslaugą tik gavusi Lietuvos banko leidimą, jeigu tenkinamos šios sąlygos:

11.1. šios pozicijos atsirado tik dėl to, kad finansų maklerio įmonė netiksliai suderino investuotojų pavedimus;

11.2. visų šių pozicijų bendroji rinkos vertė negali būti didesnė kaip 15 procentų įmonės pradinio kapitalo;

11.3. finansų maklerio įmonė vykdo visus nustatytus kapitalo pakankamumo reikalavimus;

11.4. šios pozicijos yra atsitiktinės, laikinos ir nurodytas griežtai apribotas laikotarpis, būtinas atitinkamam sandoriui vykdyti.

12. B arba C kategorijos licenciją turinti finansų maklerio įmonė, teikianti Įstatymo 3 straipsnio 26 dalies 2 punkte nurodytą investicinę paslaugą, informavusi Lietuvos banką, gali savo sąskaita turėti finansinių priemonių, jei įvykdomos šios sąlygos:

12.1. tokios pozicijos atsiranda tik dėl to, kad finansų maklerio įmonei nepavyko tiksliai suderinti investuotojų pavedimų;

12.2. visų tokių pozicijų bendroji rinkos vertė negali būti didesnė kaip 15 % įmonės pradinio kapitalo;

12.3. finansų maklerio įmonė atitinka 2013 m. birželio 26 d. Europos Parlamento ir Tarybos reglamento (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL 2013 L 176, p. 1) 92–95 straipsniuose ir ketvirtojoje dalyje nustatytus reikalavimus;

12.4. tokios pozicijos yra atsitiktinio ir laikino pobūdžio ir yra griežtai apribotos laikotarpio, kuris reikalingas atitinkamam sandoriui įvykdyti.

IV SKYRIUS

FINANSŲ MAKLERIO ĮMONĖS REORGANIZAVIMAS

13. Finansų maklerio įmonė, siekdama gauti išankstinį pritarimą reorganizavimui, Lietuvos bankui turi pateikti:

13.1. visuotinio akcininkų susirinkimo sprendimą reorganizuoti finansų maklerio įmonę;

13.2. visuotinio akcininkų susirinkimo patvirtintas reorganizavimo sąlygas;

13.3. audito įmonės parengtą reorganizavimo sąlygų vertinimo ataskaitą (jei ši ataskaita buvo rengiama);

13.4. pakeistus ar parengtus naujus po reorganizavimo veiksiančios finansų maklerio įmonės įstatus;

13.5. finansų maklerio įmonės valdybos numatomo reorganizavimo ataskaitą (jei ši ataskaita buvo rengiama);

13.6. informaciją apie tai, kokiu būdu apie reorganizavimą buvo informuoti finansų maklerio įmonės klientai;

13.7. informaciją apie tai, kokią įtaką reorganizavimas turės finansų maklerio įmonei perduotoms klientų finansinėms priemonėms ir lėšoms;

13.8. informaciją, susijusią su po reorganizavimo pasibaigiančios finansų maklerio įmonės klientų finansinėmis priemonėmis bei lėšų likučiais, nurodant:

13.8.1. ar klientai buvo informuoti ir kokiu būdu apie finansų maklerio įmonės ketinimą nebeteikti investicinių paslaugų ir kokie yra terminai, per kuriuos klientai turi pateikti prašymus dėl jiems priklausančių lėšų ir finansinių priemonių perdavimo saugoti kitiems sąskaitų tvarkytojams;

13.8.2. institucijas, į kurias finansų maklerio įmonė numatė pervesti klientų, nenurodžiusių, kur turi būti pervesti jiems priklausančių finansinių priemonių ir lėšų likučiai, finansinių priemonių ir lėšų likučius (pridėti susitarimų su institucijomis, į kurių depozitines sąskaitas bus pervestos finansinių priemonių ir piniginės prievolės, kopijas);

13.8.3. klientų, kurių finansines priemones ir pinigines lėšas įtraukia į apskaitą finansų maklerio įmonė, sąrašą;

13.9. kiekvienos reorganizuojamos ir reorganizavime dalyvaujančios bendrovės finansines ataskaitas, parengtas pagal paskutinio ataskaitinio laikotarpio (ketvirčio) paskutinės dienos duomenis;

13.10. po reorganizavimo veiksiančios (-ių) finansų maklerio įmonės (-ių) preliminarias (konsoliduotąsias) finansines ataskaitas ir Kapitalo pakankamumo ataskaitas;

13.11. kitus dokumentus ir informaciją, patvirtinančią, kad reorganizavimas nesukels grėsmės klientų finansų maklerio įmonei perduotoms finansinėms priemonėms ir lėšoms.

V SKYRIUS

TREČIOSIOS VALSTYBĖS ĮMONĖS PRAŠYMAS GAUTI LEIDIMĄ VERSTIS FILIALO VEIKLA IR KARTU PATEIKTINI DOKUMENTAI

14. Trečiosios valstybės įmonė, siekdama gauti leidimą verstis filialo veikla Lietuvos Respublikoje, Lietuvos bankui turi pateikti:

14.1. bendrą informaciją apie prašymą teikiančios trečiosios valstybės įmonę:

14.1.1. registruotą pavadinimą ir įmonės kodą ar kitokį turimą asmens identifikavimo numerį;

14.1.2. teisinę formą, nurodydama, ar pagal trečiosios valstybės įstatymus tai yra ribotos ar neribotos civilinės atsakomybės juridinis asmuo;

14.1.3. registruotą ir faktinį (jei skiriasi) valdymo organų ir administracijos buveinės adresus;

14.1.4. kontaktinę informaciją (telefonas, faksas, elektroninio pašto adresas);

14.1.5. visus turimus prekinių ženklų pavadinimus;

14.1.6. informaciją apie tai, kokiose valstybėse įmonė jau turi filialų ar atstovybių, nurodyti jų pavadinimus, registracijos numerius, adresus ir pateikti informaciją apie tai, kokias investicines paslaugas šie filialai ar atstovybės tose valstybėse teikia, ar jiems yra suteikti leidimai, ar jie yra prižiūrimi, nurodyti priežiūros institucijų pavadinimus;

14.1.7. jei įmonė priklauso įmonių grupei, – informaciją apie grupės narius, nurodyti įmonių pavadinimus, glaustai aprašyti veiklos sritis ir nurodyti veiklos teritoriją, jei tai prižiūrimi finansų rinkos dalyviai, – informaciją apie suteiktas licencijas, kokiose šalyse ir kokios institucijos šias licencijas suteikė ir kas vykdo tų įmonių priežiūrą;

14.2. Įstatymo 49 straipsnio 8 dalyje nurodytą informaciją ir dokumentus;

14.3. informaciją apie trečiosios valstybės įmonės valdymo ir priežiūros organus – pateikti vadovų ir priežiūros organų narių užpildytas vadovo anketas kartu su prie anketų pridedamais dokumentais.

15. Įstatymo 49 straipsnio 8 dalies 3 punkte nurodyta informacija pateikiama akcininkų užpildytoje įsigijimo anketoje kartu su prie šios anketos pridedamais dokumentais.

16. Įstatymo 49 straipsnio 8 dalies 7 punkte nurodyta informacija pateikiama filialo vadovo užpildytoje vadovo anketoje kartu su prie šios anketos pridedamais dokumentais įskaitant suteiktus įgaliojimus patvirtinančius dokumentus.

17. Įstatymo 49 straipsnio 8 dalies 8 ir 11 punktuose nurodyta informacija ir dokumentai pateikiami pagal Reglamento Nr. 2017/1943 5 ir 6 straipsnių reikalavimus.

18. Leidimas verstis filialo veikla išduodamas Įstatymo 49 straipsnio 11 dalyje nustatyta tvarka ir terminais.

VI SKYRIUS

PRAŠYMAS IŠDUOTI REGULIUOJAMOS RINKOS LICENCIJĄ IR KARTU PATEIKTINI DOKUMENTAI

19. Akcinė bendrovė, siekdama verstis reguliuojamos rinkos operatoriaus (toliau – rinkos operatorius) veikla, turi gauti reguliuojamos rinkos licenciją ir tam Lietuvos bankui turi pateikti Įstatymo 53 straipsnio 3 dalyje nurodytus dokumentus ir informaciją.

20. Informacija apie steigėjus (akcininkus) pateikiama akcininko užpildytoje įsigijimo anketoje kartu su prie šios anketos pridedamais dokumentais.

21. Informacija apie vadovus pateikiama vadovų užpildytoje vadovo anketoje kartu su prie šios anketos pridedamais dokumentais.

22. Įstatymo 53 straipsnio 3 dalies 3 punkte nurodyta informacija pateikiama pagal Reglamento Nr. 2017/1943 6 straipsnio reikalavimus. Pateikiant šio reglamento 6 straipsnio c dalies iv punkte nurodytą informaciją, pateikiama ir kapitalo pakankamumo skaičiavimo ataskaita, parengta pagal Lietuvos banko valdybos 2014 m. gegužės 8 d. nutarimą Nr. 03-69 „Dėl Reguliuojamos rinkos operatoriaus ir Lietuvos centrinio vertybinių popierių depozitoriumo kapitalo reikalavimų taisyklių patvirtinimo“.

23. Reguliuojamos rinkos licencija išduodama Įstatymo 53 straipsnio 4 dalyje nustatyta tvarka ir terminais.

VII SKYRIUS

PRAŠYMAS IŠDUOTI INFORMACIJOS APIE SANDORIUS PASLAUGŲ TEIKĖJO LICENCIJĄ, KARTU PATEIKTINI DOKUMENTAI IR SPRENDIMO PRIĖMIMAS

24. Įmonė, siekianti gauti informacijos apie sandorius paslaugų teikėjo licenciją, Lietuvos bankui turi pateikti Įstatymo 79 straipsnio 1 dalyje nurodytus dokumentus ir informaciją laikydamasi šios tvarkos:

24.1. prašymas suteikti licenciją pateikiamas pagal 2017 m. birželio 22 d. Komisijos įgyvendinimo reglamento (ES) Nr. 2017/1110, kuriuo nustatomi techniniai įgyvendinimo standartai, susiję su veiklos leidimų išdavimo duomenų teikimo paslaugų teikėjams ir su tuo susijusių pranešimų pagal Europos Parlamento ir Tarybos direktyvą 2014/65/ES dėl finansinių priemonių rinkų standartinėmis formomis, šablonais ir procedūromis (OL 2017 L 162, p. 3) (toliau – Reglamentas Nr. 2017/1110), 2 straipsnio reikalavimus;

24.2. veiklos programoje (verslo plane) pateikiama informacija pagal 2016 m. birželio 2 d. Komisijos deleguotojo reglamento (ES) Nr. 2017/571, kuriuo Europos Parlamento ir Tarybos direktyva 2014/65/ES papildoma techniniais reguliavimo standartais dėl duomenų teikimo paslaugų teikėjams taikytinų veiklos leidimo išdavimo, organizacinių ir skelbimo apie sandorius reikalavimų (OL 2017 L 87, p. 126) (toliau – Reglamentas Nr. 2017/571), 1 straipsnyje nustatytus reikalavimus;

24.3. Reglamento Nr. 2017/571 4 straipsnyje nurodyta informacija apie valdymo organo narius pateikiama vadovo užpildytoje vadovo anketoje kartu su prie šios anketos pridedamais dokumentais.

25. Licencija informacijos apie sandorius paslaugų teikėjui išduodama Įstatymo 79 straipsnio 2 ir 3 dalyse nustatyta tvarka ir terminais.

VIII SKYRIUS

LICENCIJOS PAPILDYMAS

26. Finansų maklerio įmonė, ketinanti teikti investicines paslaugas ir (arba) papildomas paslaugas, kurios jai išduotoje licencijoje nenurodytos, arba ketinanti teikti informacijos apie sandorius teikimo paslaugą, arba rinkos operatorius, ketinantis teikti informacijos apie sandorius teikimo paslaugą, turi pateikti Lietuvos bankui šią informaciją bei dokumentus:

26.1. prašymą papildyti galiojančią licenciją ketinamomis teikti investicinėmis paslaugomis ir (arba) papildomomis paslaugomis;

26.2. veiklos programą (verslo planą) ir informaciją apie organizacinę struktūrą pagal Reglamento Nr. 2017/1943 6 straipsnio reikalavimus;

26.3. kitus Aprašo II arba VI skyriuose nurodytus dokumentus ir duomenis, kurie keičiasi dėl ketinamų teikti papildomų investicinių paslaugų ir (arba) papildomų paslaugų ar informacijos apie sandorius teikimo paslaugos.

27. Sprendimą dėl licencijos papildymo Lietuvos bankas priima Įstatyme ir Apraše nustatytais finansų maklerio įmonės (finansų maklerio įmonei) arba reguliuojamos rinkos (rinkos operatoriui) licencijos išdavimo tvarka ir terminais.

IX SKYRIUS

KREDITO ĮSTAIGOS PASIRENGIMO TEIKTI INVESTICINES PASLAUGAS VERTINIMAS

28. Lietuvos Respublikoje įsteigtoms kredito įstaigoms teisę teikti investicines paslaugas suteikia kredito įstaigos licencija. Kredito įstaiga gali teikti investicines paslaugas tik įkūrusi specializuotą vidaus struktūrinį padalinį ir Lietuvos bankui įvertinus jos pasirengimą teikti investicines paslaugas. Kad Lietuvos bankas galėtų įvertinti, ar kredito įstaiga yra pasirengusi teikti investicines paslaugas, kredito įstaiga Lietuvos bankui privalo pateikti:

28.1. Aprašo 2 priede nustatytos formos prašymą įvertinti kredito įstaigos pasirengimą teikti investicines paslaugas;

28.2. duomenis ir informaciją pagal Reglamento Nr. 2017/1943 6 straipsnio reikalavimus;

28.3. informaciją apie specializuoto struktūrinio padalinio vadovą ir Reglamento Nr. 2017/1943 6 straipsnio c dalies i punkte nurodytą informaciją bei informaciją apie atitikties pareigūną, pateikiamą vadovo ir atitikties pareigūno užpildytose vadovo anketose kartu su prie šios anketos pridedamais dokumentais;

28.4. specializuoto vidaus struktūrinio padalinio nuostatus.

29. Lietuvos banko sprendimas dėl kredito įstaigos pasirengimo teikti investicines paslaugas priimamas per terminus, nustatytus kredito įstaigos licencijavimą reglamentuojančiuose teisės aktuose.

30. Jeigu jau turimoje kredito įstaigos licencijoje investicinių paslaugų teikimas nenumatytas, kredito įstaiga, siekdama teikti investicines paslaugas, turi kreiptis į Lietuvos banką dėl licencijos papildymo, pateikdama Aprašo 28 punkte nurodytą informaciją ir dokumentus. Lietuvos banko sprendimas dėl kredito įstaigos pasirengimo teikti investicines paslaugas priimamas per 3 mėnesius nuo visų reikalingų dokumentų ir informacijos pateikimo.

31. Kredito įstaiga, nutraukdama investicinių paslaugų teikimą, turi Lietuvos bankui pateikti Aprašo 13.6 ir 13.8.1–13.8.3 papunkčiuose nurodytą informaciją.

X SKYRIUS

PRAŠYMAS ĮRAŠYTI ASMENĮ Į VIEŠĄJĮ PRIKLAUSOMŲ TARPININKŲ SĄRAŠĄ, SPRENDIMO PRIĖMIMAS IR SĄRAŠO DUOMENYS

32. Finansų maklerio įmonė arba investicines paslaugas teikianti kredito įstaiga, siekdama paskirti priklausomą tarpininką, turi pateikti Lietuvos bankui Aprašo 3 priede nustatytos formos prašymą įrašyti asmenį į Viešąjį priklausomų tarpininkų sąrašą (toliau – Sąrašas).

33. Į Sąrašą gali būti įrašomas:

33.1. fizinis asmuo, atitinkantis Finansų maklerio įmonių veiklos organizavimo ir investicinių paslaugų teikimo taisyklių, patvirtintų Lietuvos banko valdybos 2018 m. birželio 20 d. nutarimu Nr. 03-111 „Dėl Finansų maklerio įmonių veiklos organizavimo ir investicinių paslaugų teikimo taisyklių patvirtinimo“, 155 punkte nustatytas sąlygas;

33.2. fizinis asmuo, atestuotas finansų makleris;

33.3. juridinis asmuo, kurio administracijos vadovas ir (arba) darbuotojas (darbuotojai), atstovaujantis (atstovaujantys) juridiniam asmeniui, jam veikiant kaip priklausomam tarpininkui, atitinka Aprašo 33.1 arba 33.2 papunkčiuose nustatytas sąlygas.

34. Į Sąrašą gali būti įrašomas tik juridinis asmuo, įsteigtas Lietuvos Respublikoje, arba fizinis asmuo, kuris yra Lietuvos Respublikos pilietis arba turi teisę nuolat gyventi Lietuvos Respublikoje.

35. Į Sąrašą negali būti įrašomas juridinis asmuo, kuris turi veiklos licenciją teikti investicines paslaugas arba verstis investicine veikla.

36. Lietuvos bankas sprendimą įrašyti asmenį į Sąrašą priima per 10 darbo dienų nuo prašymo gavimo dienos. Lietuvos bankui paprašius patikslinti prašymą ar pateikti papildomus paaiškinimus ir (arba) dokumentus, sprendimas priimamas per 10 darbo dienų nuo patikslintos informacijos gavimo. Asmuo į Sąrašą įrašomas per 3 darbo dienas nuo sprendimo priėmimo dienos.

37. Sąraše nurodomi šie duomenys:

37.1. priklausomo tarpininko vardas ir pavardė, jeigu tarpininkas yra fizinis asmuo, arba pavadinimas ir juridinio asmens kodas, jeigu tarpininkas yra juridinis asmuo;

37.2. finansų maklerio įmonės arba kredito įstaigos, kurios vardu veikia priklausomas tarpininkas, pavadinimas ir juridinio asmens kodas arba kitas asmenį identifikuojantis kodas.

38. Asmuo išbraukiamas iš Viešojo priklausomų tarpininkų sąrašo, kai:

38.1. Lietuvos bankas gauna finansų maklerio įmonės arba kredito įstaigos prašymą išbraukti jos priklausomą tarpininką iš Sąrašo;

38.2. Lietuvos bankas gauna priklausomo tarpininko prašymą išbraukti jį iš Sąrašo;

38.3. finansų maklerio įmonė, kredito įstaiga arba priklausomas tarpininkas nutraukia veiklą Lietuvos Respublikoje, yra bankrutuojantis ar likviduojamas;

38.4. Lietuvos bankas priima sprendimą išbraukti jį iš Sąrašo, jei priklausomas tarpininkas arba finansų maklerio įmonė ar kredito įstaiga, kuriai priklausomas tarpininkas atstovauja, pažeidė teisės aktų reikalavimus, reglamentuojančius investicinių paslaugų teikimą.

39. Išbraukus asmenį iš Sąrašo, asmuo neturi teisės vykdyti priklausomo tarpininko veiklos.

XI SKYRIUS

PRAŠYMAS PRITARTI VADOVŲ KANDIDATŪROMS IR SPRENDIMO PRIĖMIMAS

40. Finansų maklerio įmonė ir rinkos operatorius, pranešdami apie būsimus vadovų pasikeitimus, Lietuvos bankui turi pateikti:

40.1. prašymą pritarti vadovo kandidatūrai;

40.2. įmonės atliktą kandidato į vadovus vertinimą;

40.3. kandidato į vadovus užpildytą vadovo anketą kartu su prie šios anketos pridedamais dokumentais.

41. Informacijos apie sandorius paslaugų teikėjas privalo iš anksto pranešti Lietuvos bankui apie visus būsimus vadovų pasikeitimus, pateikdamas Reglamento Nr. 2017/1110 3 priede nustatytos formos pranešimą kartu su vadovo užpildyta vadovo anketa.

42. Lietuvos bankas priima sprendimą dėl vadovų kandidatūrų tinkamumo ne vėliau kaip per vieną mėnesį nuo visų reikalingų dokumentų gavimo dienos.

XII SKYRIUS

PRANEŠIMAI APIE PASIKEITUSIUS DUOMENIS

43. Finansų maklerio įmonė, rinkos operatorius ir informacijos apie sandorius paslaugų teikėjas privalo per 5 darbo dienas nuo vadovo, kurio kandidatūrai Lietuvos bankas Aprašo XI skyriuje nustatyta tvarka pritarė, paskyrimo dienos raštu informuoti Lietuvos banką.

44. Finansų maklerio įmonė ir investicines paslaugas teikianti kredito įstaiga privalo per 5 darbo dienas raštu informuoti Lietuvos banką apie atitikties pareigūno pasikeitimą, pateikdamos atitikties pareigūno užpildytą vadovo anketą.

45. Finansų maklerio įmonė, investicines paslaugas teikianti kredito įstaiga, rinkos operatorius, informacijos apie sandorius paslaugų teikėjas privalo per 5 darbo dienas raštu informuoti Lietuvos banką apie buveinės ir įstatų (terminą skaičiuojant nuo įstatų įregistravimo juridinių asmenų registre) pasikeitimus.

46. Trečiosios valstybės įmonės filialas privalo nedelsdamas raštu informuoti Lietuvos banką apie filialo vadovo pasikeitimą, pateikdamas filialo vadovo užpildytą vadovo anketą.

_______________________

Licencijų ir leidimų pagal Lietuvos

Respublikos finansinių priemonių rinkų

įstatymą išdavimo tvarkos aprašo

1 priedas

PRAŠYMAS IŠDUOTI FINANSŲ MAKLERIO ĮMONĖS LICENCIJĄ

Juridinio pavadinimas (teisinė forma)	Juridinio asmens kodas
Filialų pavadinimai ir adresai
Naudojamų prekių ženklų pavadinimai

(Pažymėti x)
Prašome išduoti finansų maklerio įmonės licenciją
Prašome papildyti finansų maklerio įmonės licenciją

Adresas	(savivaldybė, miestas, gatvė, namo numeris, patalpos numeris, pašto kodas, tinklalapio adresas)
Kontaktinė informacija	Telefonas:

Faksas:

El. paštas:

(Pažymėti x)
Finansų maklerio įmonės kategorija	A kategorija	B kategorija	C kategorija

D kategorijos	E kategorijos
Investicinės paslaugos	1) pavedimų priėmimas ir perdavimas

2) pavedimų vykdymas klientų sąskaita

3) sandorių sudarymas savo sąskaita

4) finansinių priemonių portfelio valdymas

5) investavimo rekomendacijų teikimas

6) finansinių priemonių pasirašymas ir (arba) platinimas įsipareigojant jas išplatinti

7) finansinių priemonių platinimas neįsipareigojant jas išplatinti

8) daugiašalės prekybos sistemos administravimas

9) organizuotos prekybos sistemos administravimas
Papildomos paslaugos	1) finansinių priemonių saugojimas, apskaita ir valdymas klientų sąskaita, įskaitant turto saugojimą ir kitas su tuo susijusias paslaugas, tokias kaip pinigų ar finansinio užstato valdymas, išskyrus vertybinių popierių sąskaitų tvarkymą aukščiausiu lygiu

2) suteikimas investuotojui kredito ar paskolos, kuriais naudodamasis investuotojas gali sudaryti sandorį dėl vienos ar kelių finansinių priemonių, o kreditą ar paskolą suteikianti įmonė pati dalyvauja sudarant sandorį

3) įmonių konsultavimas kapitalo struktūros, verslo strategijos ir kitais su tuo susijusiais klausimais, taip pat patarimai ir paslaugos, susijusios su įmonių reorganizavimu ir įsigijimu

4) užsienio valiutos keitimo paslaugos, kai jos yra susijusios su investicinių paslaugų teikimu

5) investiciniai tyrimai, finansinė analizė ar kitos bendro pobūdžio rekomendacijos, susijusios su sandoriais dėl finansinių priemonių

6) su finansinių priemonių platinimu susijusios paslaugos

7) investicinės paslaugos ir papildomos paslaugos, susijusios su finansinėmis priemonėmis, turtu ar kitais objektais, su kuriais yra susietos išvestinės finansinės priemonės, nurodytos Finansinių priemonių rinkų įstatymo 3 straipsnio 15 dalies 5, 6, 7 ir 10 punktuose, su sąlyga, kad teikiamos investicinės paslaugos ar papildomos paslaugos arba vykdoma investicinė veikla yra susijusi su šiomis išvestinėmis finansinėmis priemonėmis

Finansų makleriai	Vardas ir pavardė	Licencijos Nr.	Priėmimo į darbą data

Pridedamų dokumentų sąrašas	(išvardyti pridedamus dokumentus)

_________________________	_________________________	________________________
pareigos	parašas	vardas ir pavardė

Licencijų ir leidimų pagal Lietuvos

Respublikos finansinių priemonių rinkų

įstatymą išdavimo tvarkos aprašo

2 priedas

PRAŠYMAS ĮVERTINTI KREDITO ĮSTAIGOS PASIRENGIMĄ TEIKTI INVESTICINES PASLAUGAS

Juridinio asmens pavadinimas (teisinė forma)	Juridinio asmens kodas
Adresas	(savivaldybė, miestas, gatvė, namo numeris, patalpos numeris, pašto kodas, tinklalapio adresas)
Kontaktinė informacija	Telefonas:

Faksas:

El. paštas:
Investicinės paslaugos	1) pavedimų priėmimas ir perdavimas

2) pavedimų vykdymas klientų sąskaita

3) sandorių sudarymas savo sąskaita

4) finansinių priemonių portfelio valdymas

5) investavimo rekomendacijų teikimas

6) finansinių priemonių pasirašymas ir (arba) platinimas įsipareigojant jas išplatinti

7) finansinių priemonių platinimas neįsipareigojant jas išplatinti

8) daugiašalės prekybos sistemos administravimas

9) organizuotos prekybos sistemos administravimas
Papildomos paslaugos	1) finansinių priemonių saugojimas, apskaita ir valdymas klientų sąskaita, įskaitant turto saugojimą ir kitas su tuo susijusias paslaugas, tokias kaip pinigų ar finansinio užstato valdymas, išskyrus vertybinių popierių sąskaitų tvarkymą aukščiausiu lygiu

2) suteikimas investuotojui kredito ar paskolos, kuriais naudodamasis investuotojas gali sudaryti sandorį dėl vienos ar kelių finansinių priemonių, o kreditą ar paskolą suteikianti įmonė pati dalyvauja sudarant sandorį

3) įmonių konsultavimas kapitalo struktūros, verslo strategijos ir kitais su tuo susijusiais klausimais, taip pat patarimai ir paslaugos, susijusios su įmonių reorganizavimu ir įsigijimu

4) užsienio valiutos keitimo paslaugos, kai jos yra susijusios su investicinių paslaugų teikimu

5) investiciniai tyrimai, finansinė analizė ar kitos bendro pobūdžio rekomendacijos, susijusios su sandoriais dėl finansinių priemonių

6) su finansinių priemonių platinimu susijusios paslaugos

7) investicinės paslaugos ir papildomos paslaugos, susijusios su finansinėmis priemonėmis, turtu ar kitais objektais, su kuriais yra susietos išvestinės finansinės priemonės, nurodytos Finansinių priemonių rinkų įstatymo 3 straipsnio 15 dalies 5, 6, 7 ir 10 punktuose, su sąlyga, kad teikiamos investicinės paslaugos ar papildomos paslaugos arba vykdoma investicinė veikla yra susijusi su šiomis išvestinėmis finansinėmis priemonėmis

Finansų makleriai	Vardas ir pavardė	Licencijos Nr.	Priėmimo į darbą data

Pridedamų dokumentų sąrašas	(išvardyti pridedamus dokumentus)

_________________________	_________________________	________________________
pareigos	parašas	vardas ir pavardė

Licencijų ir leidimų pagal Lietuvos

Respublikos finansinių priemonių rinkų

įstatymą išdavimo tvarkos aprašo

3 priedas

PRAŠYMAS ĮRAŠYTI ASMENĮ Į VIEŠĄJĮ PRIKLAUSOMŲ TARPININKŲ SĄRAŠĄ

Finansų maklerio įmonės arba kredito įstaigos pavadinimas ir teisinė forma	Juridinio asmens kodas ar kitas identifikacinis numeris
Įsisteigimo valstybė
Priežiūros institucijos pavadinimas
Buveinės adresas	(savivaldybė, miestas, gatvė, namo numeris, patalpos numeris, pašto kodas, tinklalapio adresas)
Kontaktinė informacija	Kontaktinis asmuo:

Telefonas:

El. paštas:

Prašome įrašyti į Viešąjį priklausomų tarpininkų sąrašą (pažymėti vieną)	Fizinį asmenį, atitinkantį Finansų maklerio įmonių veiklos organizavimo ir investicinių paslaugų teikimo taisyklių, patvirtintų 2018 m. birželio 20 d. nutarimu Nr. 03-111 „Dėl Finansų maklerio įmonių veiklos organizavimo ir investicinių paslaugų teikimo taisyklių patvirtinimo“ (toliau – Organizavimo taisyklės), 155 punkte nustatytas sąlygas

Fizinį asmenį, atestuotą finansų maklerį

Juridinį asmenį

Priklausomo tarpininko vardas ir pavardė (pavadinimas)	Asmens kodas (juridinio asmens kodas)
Adresas	(savivaldybė, miestas, gatvė, namo numeris, patalpos numeris, pašto kodas, tinklalapio adresas)
Kontaktinė informacija	Telefonas:

El. paštas:

Priklausomo tarpininko kvalifikacija
Pareigos, vardas ir pavardė (pildoma, jei priklausomas tarpininkas yra juridinis asmuo)
Ar yra atestuotas finansų makleris (TAIP / NE)1 Jei TAIP, nepildoma lentelės dalis „Darbo patirtis“.
Darbo patirtis2 Pateikiama informacija apie darbovietes, kuriose asmuo įgijo Finansų maklerio įmonių veiklos organizavimo ir investicinių paslaugų teikimo taisyklių, patvirtintų Lietuvos banko valdybos 2018 m. birželio 20 d. nutarimu Nr. 03-111 „Dėl Finansų maklerio įmonių veiklos organizavimo ir investicinių paslaugų teikimo taisyklių patvirtinimo“, 155 punkte nurodytą patirtį.
Darbovietės pavadinimas	Pareigos	Datos (nuo – iki)	Už kokias veiklas atsakingas

Prašymo teikėjo (finansų maklerio įmonės arba kredito įstaigos) deklaracija
- Patvirtinu, kad pagal mano turimus ir (arba) surinktus duomenis priklausomas tarpininkas atitinka Lietuvos Respublikos teisės aktuose nustatytus kvalifikacijos reikalavimus. - Įsipareigoju priklausomam tarpininkui suteikti visą informaciją, reikalingą tinkamai atlikti priklausomo tarpininko pareigas, pagal poreikį organizuoti susijusius mokymus ar seminarus. - Patvirtinu, kad pagal mano turimus ir surinktus duomenis priklausomas tarpininkas yra geros reputacijos, t. y. nėra baustas už nusikaltimus finansų sistemai ar padaręs sunkių nusikaltimų, nėra kitų, man žinomų, aplinkybių, dėl kurių būtų suabejota priklausomo tarpininko gera reputacija. - Įsipareigoju nuolat stebėti ir prižiūrėti priklausomo tarpininko veiklą, siekdamas užtikrinti, kad būtų laikomasi Lietuvos Respublikos finansinių priemonių rinkų įstatyme nustatytų reikalavimų finansų maklerio įmonei veikiant per priklausomus tarpininkus. - Įsipareigoju nedelsdamas kreiptis į Lietuvos banką su prašymu išbraukti priklausomą tarpininką iš Viešojo priklausomų tarpininkų sąrašo, jei priimamas sprendimas nebeteikti paslaugų per priklausomą tarpininką arba atsiranda kitų aplinkybių, dėl kurių priklausomas tarpininkas negali laikytis arba nesilaiko jo veiklai keliamų reikalavimų.
Finansų maklerio įmonės vadovo vardas ir pavardė	Parašas